**PREDKLADACIA SPRÁVA**

Návrh Dlhodobého plánu rozvoja podpory obrany štátu s výhľadom do roku 2035 (ďalej len „DP RPOŠ 2035“) bol vypracovaný v súlade s § 25 ods. 3 zákona č. 319/2002 Z.z. o obrane Slovenskej republiky v znení neskorších predpisov a predkladá sa na rokovanie vlády Slovenskej republiky v súlade s § 6 ods. c) tohto zákona.

Vláda SR v Programovom vyhlásení vlády SR na obdobie rokov 2021 - 2024 prisľúbila, že bude viesť aktívny dialóg s NR SR o cieľoch, rozvojových zámeroch, stave a potrebách zabezpečenia obrany štátu, že udrží stabilitu a predvídateľnosť obranných výdavkov s ambíciou dosiahnuť ich 2 % podiel na HDP v roku 2024 a v rámci obranných výdavkov bude vyčleňovať minimálne 20 % na hlavnú výzbroj a techniku a súvisiaci výskum.

Cieľom materiálu je zvýšiť rozsah a použiteľnosť podpory obrany štátu na zabezpečenie úloh ozbrojených síl a podpory zahraničných ozbrojených síl pri obrane štátu. Základným legislatívnym rámcom pre vypracovanie dokumentu a jeho predloženie NR SR je zákon
č. 319/2002 Z.z. o obrane Slovenskej republiky v znení neskorších predpisov. Podľa dikcie tohto zákona NR SR na úseku obrany štátu o. i. schvaľuje základné koncepcie bezpečnosti
a obrany štátu a zásadné strategické dokumenty a rozvojové programy a plány v oblasti bezpečnosti a obrany štátu, ktoré jej predloží vláda. Zákon o obrane SR tiež stanovuje, že obranné plánovanie zahŕňa spracúvanie dlhodobých, strednodobých a krátkodobých plánov vytvárania, udržiavania a rozvoja kapacít a spôsobilostí ozbrojených síl a podpory obrany štátu. Dlhodobé plány určujú ciele a postupy na 10 až 15 rokov na dosiahnutie požadovaných kapacít a spôsobilostí ozbrojených síl a na rozvoj podpory obrany štátu. DP RPOŠ 2035 nadväzuje na Dlhodobý plán rozvoja rezortu ministerstva obrany s výhľadom do roku 2035, ktorý bol schválený NR SR v júni 2022 a na Obrannú stratégiu SR, ktorá bola schválená NR SR v januári 2021.

Vplyv DP RPOŠ 2035 na rozpočet verejnej správy bude stanovený v strednodobých a krátkodobých plánoch, ktoré v zmysle zákona o obrane SR určujú vyvážený postup
a efektívne rozloženie zdrojov, resp. záväzný postup a rozdelenie finančných zdrojov. Dlhodobý plán neposudzuje dopad definovaných požiadaviek na podnikateľské prostredie, životné prostredie, informatizáciu spoločnosti, sociálne vplyvy, služby verejnej správy, manželstvo, rodičovstvo a rodinu. Posúdenie uvedených vplyvov bude možné vykonať až po rozpracovaní jeho cieľov. Posúdenie vplyvu na podnikateľský sektor bude možné vykonať až po rozpracovaní cieľov a postupov vyplývajúcich z dlhodobého plánu do realizačných projektov.

Materiál prešiel medzirezortným pripomienkovým konaním a na rokovanie Bezpečnostnej rady a vlády Slovenskej republiky bol predložený bez rozporov. Vláda Slovenskej republiky materiál schválila uznesením č. 190/2023 z 19. apríla 2023.